CHIC ยันรายได้ปี 66 โต 25% รุกเจาะตลาดสุขภาพ-ขยายฐานแนวราบ
CHIC ตั้งเป้ารายได้ปี 66 โต 20-25% ลุยเจาะตลาดสุขภาพ ประมูลงานโครงการอสังหาฯต่อเนื่อง พร้อมดัน Chic Design Studio ขยายฐานลูกค้าบ้านเดี่ยว ทาวน์โฮมระดับบน เพิ่มศักยภาพช่องทางขาย-เร่งขยายพื้นที่ให้เช่าสร้างรายได้ประจำ
CHIC ตั้งเป้ารายได้ปี 66 โต 20-25% ลุยเจาะตลาดสุขภาพ ประมูลงานโครงการอสังหาฯต่อเนื่อง พร้อมดัน Chic Design Studio ขยายฐานลูกค้าบ้านเดี่ยว ทาวน์โฮมระดับบน เพิ่มศักยภาพช่องทางขาย-เร่งขยายพื้นที่ให้เช่าสร้างรายได้ประจำ
7 ก.พ. 2566

นายกิจจา ปัทมสัตยาสนธิ กรรมการผู้จัดการ บริษัท ชิค รีพับบลิค จำกัด (มหาชน) หรือ CHIC เปิดเผยว่า แผนการดำเนินธุรกิจในปี 2566 บริษัทมุ่งเน้นกลยุทธ์พัฒนาเฟอร์นิเจอร์ สินค้าตกแต่งบ้าน โดยนำนวัตกรรมมาใช้ในการออกแบบและผลิตสินค้า เพิ่มมูลค่าเพิ่มให้กับสินค้า เพื่อตอบโจทย์ความต้องการผู้บริโภคยุคใหม่ที่ใส่ใจในสุขภาพ ควบคู่กับกลยุทธ์ O2O (Offline to Online และ Online to Offline) เพิ่มศักยภาพช่องทางจำหน่ายสินค้าผ่านออนไลน์ ที่มีกระแสตอบรับที่ดี มีคำสั่งซื้อจากลูกค้าทั่วประเทศ และมีแนวโน้มเพิ่มขึ้นในอนาคต
สำหรับธุรกิจงานโครงการ ชูกลยุทธ์สินค้านวัตกรรมเพื่อสร้างความแตกต่าง เร่งขยายฐานลูกค้า ที่มีความต้องการใช้เฟอร์นิเจอร์และสินค้าตกแต่งอีกมาก อาทิ โรงพยาบาล โรงแรม บริษัทออกแบบตกแต่ง รวมถึงเดินหน้าประมูลงานโครงการอสังหาฯ แนวราบ-แนวสูงเพิ่ม สร้างยอดขายและโอกาสทำกำไรให้มากขึ้น
ส่วนของธุรกิจออกแบบและตกแต่งภายในครบวงจร “Chic Design Studio” เตรียมแผนขยายฐานลูกค้าเจาะกลุ่มตลาดที่อยู่อาศัยแนวราบระดับบน อาทิ โครงการบ้านเดี่ยว บ้านแฝดและทาวน์โฮม ซึ่งยังคงเป็นตลาดที่มีการขยายตัวเปิดขายโครงการใหม่ และเป็นกลุ่มเป้าหมายที่มีกำลังซื้อดีต่อเนื่องจากปีที่ผ่านมา
นอกจากนี้ ธุรกิจการให้บริการพื้นที่เช่า บริษัทเดินหน้าตามแผน เร่งปรับปรุงขยายเพิ่มพื้นที่เช่าสำหรับร้านค้า ร้านอาหารและเครื่องดื่มแบรนด์ที่มีชื่อเสียง เตรียมเปิดให้บริการร้านค้าใหม่ในสาขาราชพฤกษ์ภายในไตรมาส 1/2566 และ เข้าดำเนินการปรับปรุงขยายเพิ่มพื้นที่สาขาบางนาตามลำดับ  ถือเป็นการสร้างรายได้ประจำเพิ่มขึ้น
“ทิศทางธุรกิจของบริษัทในปี 2566 คาดว่าจะเติบโตดีต่อเนื่อง ปัจจัยสนับสนุนจากการเปิดประเทศ หนุนกิจกรรมทางเศรษฐกิจภาคการให้บริการ ภาคการท่องเที่ยว รวมถึงภาคอสังหาริมทรัพย์ ส่งผลดีต่อความต้องการใช้เฟอร์นิเจอร์และของตกแต่งบ้านเพิ่มขึ้น จึงเป็นโอกาสทางธุรกิจและความท้าทายใหม่ของบริษัท ในการพัฒนาผลิตภัณฑ์เฟอร์นิเจอร์ สินค้าตกแต่งบ้าน และเครื่องใช้ภายในบ้าน ที่มีความโดดเด่นด้านดีไซน์และฟังก์ชันการใช้งาน ตอบรับเทรนด์สุขภาพ ที่มีแนวโน้มความต้องการจำนวนมากในอนาคต ผลักดันให้รายได้รวมในปีนี้ เติบโต ตามเป้าหมายที่วางไว้ 20-25%” นายกิจจา กล่าว